RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de beføjelser til at vedtage delegerede retsakter, der er tillagt Kommissionen i henhold til forordning (EU) nr. 70/2012 af 18. januar 2012 om statistisk registrering af vejgodstrafikken

1.Baggrund

Ved artikel 3, stk. 4, i Europa-Parlamentets og Rådets forordning (EU) nr. 70/2012 af 18. januar 2012 om statistisk registrering af vejgodstrafikken tillægges Kommissionen beføjelse til at vedtage delegerede retsakter i overensstemmelse med artikel 8 vedrørende ajourføring af del 1 af bilag I, udelukkende for at tage hensyn til den økonomiske og tekniske udvikling, undtagen ændringer i den frivillige karakter af de krævede oplysninger. Ved samme artikel tillægges også Kommissionen beføjelse til, om nødvendigt, at vedtage delegerede retsakter i overensstemmelse med artikel 8 for så vidt angår tilpasningen af bilag II-VII. I henhold til forordningens artikel 8, stk. 2, gælder delegationen af beføjelser til at vedtage retsakter for en periode på fem år fra den 23. februar 2012. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse.

Kommissionen skal ved udøvelsen af disse beføjelser sikre, at de delegerede retsakter ikke pålægger medlemsstaterne og respondenterne en væsentlig yderligere administrativ byrde.

Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden.

Denne forpligtelse opfyldes med nærværende rapport.

2.Kommissionens udøvelse af delegerede beføjelser i henhold til forordning (EU) nr. 70/2012

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EU) nr. 70/2012, da hverken den økonomiske og tekniske udvikling inden for vejgodstransport eller konklusionerne fra Kommissionens arbejdsgrupper om vejgodsstatistikker med medlemsstaterne har medført et behov for at anvende disse delegerede beføjelser.

3.Konklusioner

Kommissionen har endnu ikke udøvet de beføjelser til at vedtage delegerede retsakter, der er tillagt den ved forordning (EU) nr. 70/2012.

Kommissionen fortsætter arbejdet med at forbedre kvaliteten og rettidigheden af dataindsamlingen og med at udbrede og tilpasse de indsamlede oplysninger til de nye brugerbehov og med at tage hensyn til den økonomiske og tekniske udvikling på dette område.

Alle disse aspekter behandles i de grupper bestående af nationale eksperter, hvor der afholdes møde hvert andet år, og som godkendes af koordinationsgruppen vedrørende transportstatistik.

Derudover vil det europæiske statistiske system fortsætte med at udvikle og udarbejde de statistikker, der er behov for til: i) at kunne vurdere udviklingen i forhold til at nå de kvantitative mål, der er fastsat i den transportpolitiske hvidbog vedrørende mængde og resultater af alle transportformer, og ii) Europa-Kommissionens transportmodelleringsaktiviteter og til at kunne iværksætte nye politiske initiativer såsom dekarbonisering af transportsektoren.

Hver gang tekniske ændringer af bilagene bliver vedtaget og aftalt med ekspertgruppen, vil de delegerede beføjelser, der er tillagt Kommissionen ved forordning (EU) nr. 70/2012, blive brugt til at forvalte disse ændringer effektivt og rettidigt.

Som konklusion er Kommissionen af den opfattelse, at den fortsat bør have de delegerede beføjelser, der er tillagt den ved artikel 3, stk. 4, i forordning (EU) nr. 70/2012, eftersom det i fremtiden kan blive nødvendigt at udøve de delegerede beføjelser.